Yammer

Yammer on yksityinen yhteisöpalvelu, joka on pilvipalveluna tarjottava ohjelmisto. Yammer soveltuu viestinvälitykseen, tiedostojen jakamiseen ja tiedottamiseen. Yammer on Geni-yhtiön perustama alusta ja se on julkaistu syyskuussa 2008. Microsoft osti Yammer Inc. yrityksen kesällä 2012, ja on sen jälkeen integroinut Yammeria tiiviimmin osaksi muita Microsoftin palvelinohjelmistoja ja pilvialustoja. Tällä hetkellä Yammer on osa Microsoft 365 Enterprise -palvelupakettia. Yammer on käytössä useissa organisaatioissa, esimerkiksi yrityksissä ja oppilaitoksissa. Yammeria pidetään yritysmaailman Facebookina, sillä se muistuttaa perustoiminnoiltaan hyvin paljon Facebookia. Molemmilla alustoilla on virtaava uutissyöte, jota alustan käyttäjä voi seurata ja jota lukemalla käyttäjä voi saada ajankohtaista tietoa organisaation toiminnasta ja tapahtumista.

Yammerin toiminta ja käyttäminen

Yammer on perustoiminnoiltaan varsin yksinkertainen. Yammerissa on jatkuvasti virtaava uutissyöte, johon kuka tahansa kyseisen Yammer-verkoston jäsen voi lisätä omia keskustelunavauksiaan tai vastauksia jo olemassa oleviin keskusteluihin. Yammeriin on mahdollista luoda useita verkostoja, mutta useimmiten yhden verkoston alle luodaan aliryhmiä, esimerkiksi eri osastoille, tiimeille ja yksiköille. Yammerissa olevat keskustelut ovat oletusarvoisesti kaikille verkoston jäsenille näkyvillä. Palvelu tarjoaa mahdollisuuden myös yksityisviestien lähettämiseen. Yammeria voidaan pitää reaaliaikaisempana kuin sähköpostia. Yammeria voi käyttää selaimella, useimmilla mobiilipäätelaitteilla sekä Windowsilla ja Apple OS X:llä. Yammer voidaan myös integroida osaksi muita organisaation käytössä olevia sovelluksia, esimerkiksi SharePointia, Teamsia ja Outlookia.  Yammeriin pääsee kirjautumaan organisaation hyväksymällä ja organisaatiossa käytössä olevalla sähköpostiosoitteella. Kirjautumisen jälkeen käyttäjä pääsee hyödyntämään organisaation käytössä olevia verkostoja ja aliryhmiä.

Yammer organisaation käytössä

Yammerin yleisnäkymä on varsin selkeä. Keskellä yleisnäkymää on virtaava uutissyöte, johon käyttäjä voi lisätä omia viestejä tekstinä, kuvina, liitetiedostoina ja kyselylomakkeina. Edellä mainittujen toimintojen lisäksi, Yammerissa voi mainostaa tulevia tapahtumia ja tärkeimpiä viestejä voi merkitä tiedotteiksi. Keskustelunavaukset voi tagata avainsanoilla, joita käyttäjä voi myöhemmin hyödyntää haussa. Organisaation sisäisessä käytössä Yammerin avulla voidaan yhdistellä pitkiä sähköpostiketjuja yksinkertaisemmiksi keskusteluiksi, jotka ovat helpommin verkoston käyttäjien saatavilla. Yammerissa tieto on melko helposti käyttäjän saatavilla, sillä hakutoimintojen avulla käyttäjä voi löytää välittömästi olennaista ja ajankohtaista tietoa, joten Yammeria voidaan pitää sosiaalisempana ja avoimempana tiedonvälityskanavana kuin perinteistä sähköpostia. Yammerin avulla käyttäjät voivat työskennellä hyvin yhdessä riippumatta siitä, missä kukin käyttäjä on.

Lähteet 
 https://support.microsoft.com/fi-fi/office/mik%C3%A4-on-yammer-1b0f3b3e-89ee-4b66-aac5-30def12f287c
 https://www.avepoint.com/blog/office-365/what-is-yammer/
 https://en.wikipedia.org/wiki/Yammer
 https://sulava.com/moderni-tyo/yammer-yrityskaytossa-osa-1-toiminnallisuudet-hyodyt-ja-kayttoonotto/
 https://support.microsoft.com/fi-fi/office/tervetuloa-perinteiseen-yammer-02ac514e-cf1d-4060-9cde-6038ca812ede

Viitteet 

Yhteisöpalvelut
Microsoft